
[bookmark: TextBodyBegin]Parlamentul European,
–	având în vedere rezoluțiile sale anterioare referitoare la Cuba, 
–	având în vedere articolul 150 din Regulamentul său de procedură,
A.	întrucât apărătorul drepturilor omului și liderul opoziției, José Daniel Ferrer García, a fost plasat în detenție la 11 iulie 2021 în contextul protestelor la scară largă din Cuba și se află în izolare din 14 august 2021; întrucât regimul cubanez l-a încarcerat, hărțuit și intimidat timp de peste un deceniu pentru activismul său politic pașnic; întrucât, din martie 2023, el este ținut în detenție fără posibilitatea de a comunica, iar familia sa nu a primit nicio informație cu privire la starea sa de sănătate și i s-a refuzat dreptul de a-l vizita;
B.	întrucât regimul cubanez îi ține pe prizonieri politici în cele mai îngrozitoare condiții; întrucât rapoartele indică că José Daniel Ferrer se află într-o stare critică și a fost deținut fără să i se permită accesul la tratament medical, cu hrană insuficientă și în condiții insalubre, ceea ce constituie forme de tortură și tratamente inumane sau degradante;
C.	întrucât situația drepturilor omului în Cuba este alarmantă, în special pentru disidenți, care sunt supuși unor niveluri îngrijorătoare de supraveghere și detenție arbitrară; întrucât numărul prizonierilor politici nu este cunoscut, dar surse fiabile afirmă că regimul a plasat în detenție peste o mie de persoane, inclusiv minori; întrucât printre numeroșii deținuți politici se numără Luis Manuel Otero Alcántara și Lizandra Gongora, a căror stare de sănătate este critică, 
1.	îndeamnă regimul cubanez să îl elibereze imediat și necondiționat pe José Daniel Ferrer și toate persoanele deținute politic și arbitrar pentru că și-au exercitat dreptul la libertatea de exprimare și de întrunire pașnică;
2.	condamnă încălcările drepturilor omului și abuzurile sistematice comise de regimul cubanez împotriva protestatarilor, a disidenților politici, a liderilor religioși și a activiștilor pentru drepturile omului, printre altele; îndeamnă autoritățile cubaneze să pună capăt imediat represiunii; 
3.	condamnă tortura și actele inumane, degradante și relele tratamente comise de autoritățile cubaneze împotriva lui José Daniel Ferrer și a celorlalți prizonieri politici; solicită ca familiile persoanelor care au fost victime ale persecuțiilor regimului să aibă acces imediat la acestea, până la eliberarea lor, și ca victimele să beneficieze de asistență medicală; 
4.	reiterează sprijinul său necondiționat pentru poporul cubanez și pentru toți apărătorii drepturilor omului din Cuba, pentru devotamentul lor față de libertățile și drepturile pe care regimul le-a negat timp de zeci de ani; invită regimul să îi asculte pe cetățenii săi și să se angajeze într-un dialog național incluziv, care să vizeze modernizarea și democratizarea;
5.	reiterează apelul său adresat Consiliului de a aplica regimul mondial de sancțiuni al UE în materie de drepturi ale omului (Legea Magnițki a UE) și de a adopta sancțiuni împotriva celor responsabili de încălcările persistente ale drepturilor omului în Cuba;
6.	reiterează pozițiile sale anterioare referitoare la posibilitatea de a activa clauza de suspendare a Acordului de dialog politic și de cooperare dintre UE și Cuba, având în vedere că clauzele de bază privind drepturile omului din acord au fost încălcate sistematic de regimul cubanez;
7.	încredințează Președintei sarcina de a transmite prezenta rezoluție regimului cubanez, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Comisiei, statelor membre, Organizației Națiunilor Unite și Comunității Statelor Latinoamericane și Caraibiene.

